नेपाल गौरव यात्रा
नेपाल सिमान्तकृत यौन अभिमुखिकरण, लैङ्गिक पहिचान र यौन विशेषताका व्यक्तिहरूको गौरव यात्रा वा छोटकरीमा नेपाल गौरव यात्रा सन् २०१९ देखि क्वयेर युथ ग्रुप र क्वयेर राइट्स् कलेक्टिभको संयुक्त आयोजनामा भएको थियो । सन् २०२० देखि भने अन्तरलिङ्गी व्यक्तिहरूको अधिकारमा कार्यरत संस्था क्याम्पेन फर चेन्ज पनि जोडिएका थिए । सन् २०१९ मा स्टोनवाल विद्रोहको भोली पल्ट मनाइएको यस गौरव यात्राले हरेक वर्ष जून महिनाको दोस्रो शनिबार नेपालमा गौरव दिवस मनाई गौरव यात्रा आयोजना गर्ने घोषणा गरे । यस गौरव यात्राका लागि सामाजिक संजालमा देहायका ह्यासट्यागहरू प्रयोग गरिन्छ : #NepalPrideParade - सँधैका लागि र #NepalPride(साल) - साल विशेष, जस्तै सन् २०२१का लागि #NepalPride2021 ।

वर्ष

२०२१
सन् २०२१मा नेपाल गौरव यात्रा २०७८ जेठ २९, नेसं ११४१ तछला २६, १२ जून २०२१का दिन आयोजना हुनेछ ।

२०२०
कोभिड-१९ विश्वमारीका कारण सन् २०२० मा गौरव यात्राको भौतिक भेला गर्न नसिकेतापनि यो कार्यक्रम रोकिएन । बिहान ७ बजे देखि बेलुकी ७ बजे सम्मका औपचारिक कार्यक्रमहरूको तालिका प्रकाशन गरी अनलाइन मार्फत नै दोस्रो वार्षिक गौरव यात्रा मनाइयो । दोस्रो भएतापनि यो आफ्नै हिसाबले पहिलो पनि थियो : पहिलो डिजिटल गौरव यात्रा । उक्त समय तालिका अनुसार बिहान ७ बजे देखि ११ बजे सम्म सामाजिक संजालमा यस विषय बारे विभिन्न सामाग्री र भिडियोहरू पोस्ट गरियो; बिहान ११ बजे देखि १ बजे सम्म टुटाथोन र इन्स्टाथोन गरी टुइटर र इन्स्टाग्राममा व्यापक संलग्नता जनाइयो; बेलुकी १:३० देखि २:४५ सम्म "मनोस्वास्थ्य र हामी" विषयक वेबिनार; बेलुकी ३ बजे देखि ४:३० सम्म "क्वयेर आन्दोलनमा अन्तर्वर्गियता" विषयमा वेबिनार; र बेलुकी ५ बजे देखि ७ बजे सम्म "नेटवर्किङ" कार्यक्रम रहेका थिए । सामाजिक संजालमा व्यापक संलग्नताले #nepalprideparade ह्यासट्याग पनि ट्रेन्डिङमा आएको थियो ।     बेलुकी ३ बजेको कार्यक्रममा केही ह्याकरहरू कार्यक्रमको कक्षमा अनाधिकृत तरवले घुसेर यौन चलचित्र चलाउने र कार्यक्रम भङ्ग गर्ने काम पनि गरे । फलतः एउटा नयाँ अनलाइन कक्ष बनाएर कार्यक्रम सार्नु परेको थियो ।

२०१९
बिहान १० बजे फिब्वःख्यः (माइतीघर)मा भेला भैइ मानिसहरू नयाँ बानेश्वर तर्फ र्यालि गरे । करीब ४०० जनाको सहभागिता थियो ।   चारवटा विभिन्न भाषाहरू, अङ्ग्रेजी, नेपाली, नेपालभाषा र तामाङ भाषामा नारा बोकेर र्यालि गरिएको थियो । उक्त र्यालिमा इन्द्रेणी गौरव झण्डा सँगै द्वियौनिक, पारलैङ्गिक व्यक्ति, लैङ्गिक क्वयेर, द्रवलैङ्गिक व्यक्ति, अन्तरलिङ्गी लगायतका विविध गौरव झण्डाहरू पनि बोकिएको थियो । यस र्यालिमा अङ्ग्रेजी र नेपाली भाषहारूमा २४ वटा भन्दा बढी लैङ्गिकता र यौनिकता जनाउने शब्दावलीहरूको ब्यानर प्रदर्शन गरि नेपाली भाषामा यौनिकता र लैङ्गिकता सम्बन्धि नयाँ शब्दहरू समेत प्रचलनमा ल्याइएको थियो ।       उक्त गौरव यात्राको समापन पश्चात् केही आयोजककर्ताहरूलाई सामाजिक संजाल मार्फत आक्रमण गरिएको थियो । उक्त गौरव यात्रा आयोजना गरिएकै कारण गालि गलौज, अपशब्द र विभिन्न धम्की त्रास सहित केही अयोजकहरूका सामाजिक संजालमा आक्रमण भएको थियो ।

विशेषता
यो गौरव यात्रा पूर्णतः युवा नेतृत्वमा आयोजना गरिन्छ । यस गौरव यात्रामा 'एलजिबिटी'को सट्टा 'क्वयेर' वा 'सिमान्तकृत यौन अभिमुखिकरण, लैङ्गिक पहिचान र यौन विशेषताका व्यक्ति' भनी प्रयोग गरिन्छ । सन् २०१९ मा भएको यस गौरव यात्रामा माइतीघर मण्डलाको मौलिक नाम 'फिब्वःख्यः' पनि पुनःदाबी गरिएको थियो । यस गौरव यात्राले अन्तरवर्गिय मान्यता राख्दछ र क्वयेर व्यक्तिहरूमा पनि दलित, जनजाती, मधेसी, अपाङ्गता भएका व्यक्ति लगायतका मुद्दा पनि उठाउँदछ ।

थप पढ्नुहोस्
 गौरव यात्रा
 नेपालका गौरव यात्राहरू
 नेपालमा सिमान्तकृत यौन अभिमुखिकरण, लैङ्गिक पहिचान र यौन विशेषताका व्यक्तिहरूको अधिकार

सन्दर्भ

क्वयेर दिवसहरू
नेपालका दिवस
गौरव यात्रा